《拟谢叔源游西池》
清代·吴敦仁

人生不百年，何必长苦歌。美境与良朋，两两常蹉跎。

一朝携浊酒，健步池上过。池上何所有，芙蓉映飞霞。

山光镜潭影，髣佛来纤阿。片石自奇古，幽景弥清华。

攀萝复采兰，日暮恋芳柯。芳柯有时折，离人怅若何。

一饮已颓然，烟雨纡怀多。

作者简介：吴敦仁，清道光年间（1821～1850）人士，生平不详。以下诗作收录于徐宗干编，海东书院刊印之《瀛州校士录》。